Per Bach Laursen (V) er borgmester i Vesthimmerlands Kommune, og så er han landmand og har flere ukrainere ansat. - I første omgang så skal vi lige have det her til at synke ned. Jeg har selv flere ukrainere ansat på mit landbrug, og lige nu får de et ekstra frirum til at være i kontakt med deres familier derhjemme, siger Per Bach Laursen. Ifølge Per Bach Laursen så er det vigtigste lige nu, at ukrainerne får tid til at bearbejde det seneste døgns oplevelser. - Det er jo en voldsom situation, fordi ukrainerne overhovedet ikke har forudset, hvad der kunne ske og nu er sket. Borgmesteren føler sig handlingslammet i forhold til at gøre det rigtige for sine ukrainske medarbejdere, men tid og plads skal de have. Han siger samtidig, at kommunen i udgangspunktet har kapacitet til at modtage krigsflygtninge fra Ukraine, hvis det bliver aktuelt. - Vi er jo asylkommune i forvejen og har rammerne til at modtage flygtninge, men det er noget udlændingestyrelsen, de må styre.

Referat:
Vesthimmerlands Kommune er med 500 ukrainere den nordjyske kommune med flest fra det østeuropæiske land og borgmesteren i kommunen, Per Bach Laursen, kender det ukrainske folk bedre end de fleste.